Jüri ajaveeb, oma mõtted, tekstid ja pildid. Head ajaveetmist!
Nädal 43'21
Esmaspäev. Tänasest on õpilastel koolivaheaeg, seega jääb koju ka Kadi ja Miia jätame nö tema hoolde. Nii saan ise hoolduslehe ära lõpetada ja tööle asuda.
Pea on täna otsas kuidagi tuim ja silmad on kinni. Helistan perearstile, et lehte lõpetada ja siis kurdan ka pea paksuks olemise ära. Olen otsustanud vaktsiinisüstile minna, seega tahaks enne vaktsineerimist enda tervises kindlam olla ja nii saadab perearst mu igaks juhuks ka vereproovile enne.
Hommik on koolis rahulik. Õigemini on terve päev rahulik, aga hommikul ei ole lihtsalt veel õpetajaid. Mõne tunni möödudes nad saabuvad ja neil on mingid omad rühmatoimetused. Mina tegelen domeeni toimingute ja serveritega.
Võtsin lõunasöögi kaasa, aga selgub, et siiski kohapeal saab ka süüa Ka homme on toitlustus, ülejäänud nädal tuleb ise hakkama saada.
Pealelõunal tuleb tegeleda kooli pildipangaga. Üle-eelmise nädala pildimaterjal, mida on mitmetelt piltnikelt, tuleb ära organiseerida ja paika panna.
Täna pean töölt pisut varem ära liikuma: vaja Kadiga hambaarstil käia (plomm tuli ära) ja ise perearstil verd andmas.
Gildi polikliinik kolis nüüd Raatuse tänavale ja seal on kõik uus. Annab ikka alguses asjast aru saada. Kõige veidram oli vereanalüüsile registreerimine, see on seal mõttetult totraks ja segaseks aetud... Aga ehk nad alles loksuvad seal paika.
Ja siis on pisut emme tööpäeva lõpuni aega. Käime A1000's kust Kadi saab oma sünnipäevarahade eest osta LED-riba valgusti ja statiivi otsa käiva valgusrõnga millega suunamudijad toimetavad Tänu nendele vidinatele lapsi õhtul nagu kodus ei olegi, muudkui toimetavad uute asjadega
Teisipäev. Üks hommik ka kus ei ärka üles kumbki lastest selle aja jooksul mil meie emmega toimetame ja tööle liigume (Y)
Teen täna tööle liikudes pilte, ehk nö piltniku-jalutuse. Tulen oma tavapärast teed mööda läbi Tiigi pargi. Pildistamise mõttes on üsna kena lõik mis algab juba alleega Reiniku juures, jätkub Tiigi pargis ja kulmineerub Kastani-Pepleri ringristmikul
Panen aulasse tehnika püsti ja kümnest algab UPT tööde juhendajate koolitus. Kui muidu enamus õpetajaid istuvad aulas, siis mina võtan sellest osa üle Zoomi. Saab samal ajal ka muude toimetustega tegeleda. Muidu aulas istudes kulub päev lihtsalt istumise peale ära, pealegi polnud kõiki etteasteid minule vajalikud.
Miia jääb täna päeval tunniks üksi koju. Nimelt Kadi läheb ujumistrenni ja emme jõuab kolmest. loll on aga see, et Miia telefon ei vasta. Aga et emme on poole tunni pärast kodus, ei hakka ma töölt ära liikuma, et kontrollida, olen ju nagunii jala tööl.
Töölt liigun otse Maarjamõisa haiglasse, käin vaktsineerimas.
Õhtul käime Decoras. Ostan endale Makita tiigersae, lihtsalt sellist masinat on meil maja juures vaja, nii ehitusel kui aiatöödel. Lihtsalt väga mugav tööriist!
Hiljem teeme emaga üle Teamviewer'i vanaema korteri ostu-müügi lepingut. Ema saaks tegelikult ise ka hakkama, aga lihtsalt kaks pead on kaks pead (Y)
Kolmapäev. Tänagi hommikul teen piltniku-jalutuse liikudes mööda Pepleri tänavat tööle. Üldiselt aga on Pepleri tänav üsna nigel tänav pakkumaks fotoalast silmailu, vähemalt varahommikul.
Koolis on täna mõned Tartu Haridusfestivali töötoad. Käin neid pildistamas ja kohati ka kuulamas.
Päeva teises pooles kupatatakse mind toast välja Hakatakse koridori põrandaid hooldama ja et sellega läheb mitu tundi, siis kolin toast välja. Pesitsen kantseleis kuna seal on täna mõned inimesed puudu ja seega kohad vabad.
Õhtul käime ehituspoes. Täna on -30% alla, siis saab tiigersaele terasid ja muudki tarvilikku soetatud.
Tartu kesklinnas kaarsillal toimub Valgusfestival. Läheme vaatama. Sajab küll tihedalt vihma, aga vahet ei ole, ja näha on, et ka rahval ka vahet ei ole Üldiselt valgus-show oli nigel, aga vähemalt taas mingi üritus mis meid koduseinte vahelt kesklinna tõi
Tammeka mängib täna Floraga, aga et me Valgusfestivalil olime, siis mängu ei näinud. Seega jäin ilma üheksast, kindlasti kenast, Flora väravast Elik Tammeka sai nii peksa, et suisa kahju on kohe...
Tallinna koolide 4-8 klassid jäävad vähemalt nädalaks distantsõppele. Kõlvart otsustas selle haridusministri Kersna eest ise ära Minu hinnangul mõistlik otsus, kuigi meie kooli koroonavaktsineeritute protsendi juures vist poleks vajalik.
Neljapäev. Öö oli taas kuidagi palav ja miski justkui häiris magamist. Ega ma täpselt aru ei saanudki mis jama oli. Kodused toimetused sujusid kenasti ja lapsed jäid veel unemaale kui kodust lahkusime.
Täna lähen rattaga tööle, kuna päeval ja õhtul võib tekkida mõningaid liikumisi. Hommik on märg nagu oleks terve öö sadanud, kooli liikudes on taevas pilves, aga juba üheksa paiku pilved hajuvad ja hakkab särama päike.
Tegelen koolis digi-projektorite teemadega. Kolmele neist on vaja uus kaabel panna, et arvutiga seostamine korralikult toimiks.
Kantseleisse liikudes selgub, et Merikesel on sünnipäev. Triinu on juba ees ja temalgi oli see kahe silma vahale jäänud ja kui Ene ka veel saabub, on tuba nalja täis
mÕpilaspilet'i projekti noored käivad täna majas ja kleebivad oma NFC kleepse. Et siis poleks vaja õpilaspiletit kaartina omada vaid on taaskord üks äpp telefonis ja siis telefoniga kinnitad oma õpilasstaatuse.
Pealelõunal, kui Kadi ujumistrenni minema hakkab, toob ta Miia kooli, ise läheb kooli eest bussile. Ja nii ma siis teen selliseid töid mis ei oleks arvuti taga, näiteks toimetame õpetajate toa arvutite kaablid ringi ja paneme kokkupoole, et laua all vähem segadust oleks
Tööpäeva lõpus liigume Miiaga koju tagasi. Kadigi saabub kohe, sõbrannaga. Jätan Miia suurematega ja käin ise küla peal arvutiabi andmas.
Hiljem käin tanklas ja koolis. Toon koolist paar tööriista mida Pukas sooviks kasutada. Ja nii jõuabki kätte magama mineku aeg.
Läti mobiliseerib tervishoiutöötajaid. Kui loete artiklit, siis võiks arvata üldmobilisatsiooni, aga kui videot kõrvale kuulata, siis seal kohe esimese lauses öeldakse ära, et mobiliseeritakse tervishoiutöötajaid...
Pärnu linn paneb kõik koolid kaheks nädalaks distantsõppele!
Reede. Täna võtan välja kooli sünnipäevaga seotud aja ja saan päeva vabaks. Otsustan selle kulutada Tõrvast kütteklotside kottide transportimiseks Pukka. Tartust lahkumisega me ei kiirusta, linnast välja saame peale kümmet.
Lõuna pool on vist paks udu olnud, kuna kohati on teda veel näha ja taevasse on kerkinud just udu-laadsed pilved. Päike paistab neist läbi ja loob muinasjutulisi vaateid mida lastega autost jälgime (Y)
Liigume Tõrva. Annan lapsed Õnnele üle, joome kohvi ja siis asun tegudele. Võtan esimese laari klotsikotte peale ja liigun Pukka. Tõstan kraami maha ja plaanin Andrest ktaasa kutsuda, aga ta on just kodust lahkunud, kalale. Sõidan siis üksi.
Tõrvas tagasi saabub email: server teatab, et süsteem on akutoitel. Hakkan asja uurima ja selgub, et tõesti sealpool majas voolu ei ole kus serverid asuvad. Läheb aega, aga vool saab tagasi. Võtan läpakaga asjad ette, et servereid käima panna. Ja taas tuleb teade, et akutoide ja VPN kukub ka maha. Ja siis on veel tund aega igasugu jama mis muudab minu esialgseid plaane: nüüd on õhtuks vaja Tartusse tagasi minna, et kõik kenasti tööle panna, kuna kolm korda järjest voolu maha kukkumist ei mõjunud just eriti positiivselt. Aga jah, enamus õpetajaid majas ei ole, saavadki vaba poolpäeva :P
Teise klotsiringiga Pukka jõudnud üritan eemalt siiski süsteeme käima saada, aga kõik on ajaraisk. Kell, vana kuri, läheb ka kiiresti. Tõstan klotsid maha ja hakkan maja põrandatega poolelt kokku korjama asju ja neid ära vedama, enamasti pööningule. Lõpuks jäävad vaid köögi laud, elektripliit ja külmkapp - nendega oleks abi vaja, seega need jäävad homseks. Aga lammutan pisut ka nurgatoas, võttes põrandaliistud ära, nii on homme juba pisutki vähem tööd
Ja siis tagasi Tõrva. Käin emaga vanaema korteri peal ja võtan viimased klotsikotid kaasa. Siis Õnne juurest võtan lapsed ja läbi Puka liigume Tartusse.
Linna jõuame pimedas. Pukast lahkudes oli päike veel horisondil piilumas ja taaskord loos muinasjutte taevasse. Aga taaskord ma ei viitsinud seisma jääda, et seda ilu nautida ja pildistadagi. Üldse, täna ma ei teinudki ühtegi pilti, ise ka imestan
Kaja on kodus, kõik on väsinud, puhkame. Vahepeal käime Kajaga ringil: toome ära saekettide paki, mäkist võtame toidupoolist ja Innale viime klotsikotte. Ja siis koju tagasi.
Laupäev. Kaja läheb hommikul tööle, kuna üks töökaaslane on kodus karantiinis. Ärkame Miiaga kaheksa paiku ja hakkame toimetama. Üheksa ajal käin poes, toon mõned asjad mis muidu on meelest läinu, aga mida vaja oleks. Ja siis juba panen asju kokku, et sõita Pukka. Lapsed jäävad taas kahekesi koju, aga nad ise ei taha kaasa tulla ja ma ei tahaks neid sundida ka, kuna Pukas pole neil enam suurt midagi peale hakata. Õnne tuleb Pukka appi ja minu ema läheb täna surnuaiaringile, et ei saa lapsi ka sinna jätta.
Pukka jõuan 11 paiku ja kohe saabub ka Kaido Õnnega. Täna on siis plaan põrandad üles võtta maja teisest poolest. Üldiselt pikka pidu ei pea, tassime köögitehnika töötuppa ja alustame magamistoa põranda ülesvõtmisega.
Magamistoa põrand on paari viimase aasta jooksul vahetatud, kuna vahepeal maja ära ostnud omanik keeras ostu tagasi, nagu aru sain, enamasti just selle toa põranda tõttu. Ja siis eelmine omanik lasi selle 'korda' teha ja mina ostsin ta sellisena.
Lammutamine läheb hõlpsalt, kuigi põrandalauad olid väga veidra peaga kruvidega kinnitatud. Igatahes lahti neid keerata ei andnud, sõrgkang aitas. Laudise all oli kergkruus. Just eile tõin vanaema korteri juurest ära metall-lumelabida mille isa kunagi Lõvele tegi. Ja see labidas jõudis siia majja just sellel õigel ajal - täna oli ta tohutult hea ja mugav abimees põranda prusside vahelt kergkruusa eemaldamiseks ja kottidesse pakkimiseks. Suurema osa neist tassisin aia nurka seal juba olevasse kergkruusa kotti, aga osa tuli jätta ka kilekottidena sinna kõrvale kuna põhikott sai täis.
Kergkruus tolmab rämedalt, õnneks aga saab see töö meil kiirelt läbi. Eemaldame aluslaudise, mis polnudki õnneks kinni kruvitud, ja siis juba prussid. Prussid toetuvad vundamendile ja on kolmnurkadega kinnitatud vundamendil oleva prussi külge. Aga just siin toas on prussid nii mädanenud, et nende külge kinnitatud nurgikud ei hoia end mitte kuidagi vanade prusside küljes kinni. Seega on monteerimine väga lihtne, aga... Kui põrand uus tehti, miks siis juba vundamendi prusse ei vahetatud? Totaalne sita-tootmine. Absurd, tundub, et lihtsalt müügiks korda tehtud põrand...
Kui põrand üles sai, vaatasin ukselt tühja ruumi ja tegin Kaidole ettepaneku, et parem nüüd vahetame vabaks tehtud osal vundamendi peal prussid ära ja siis läheme alles järgmise ruumi põrandate juurde. Kaido vaatas ka ja arvas, et mõte on mõistlik Nii siis jätkame hoopis selle tööga. Vahetasime kolm juppi ära, oleks veelgi kaks-kolm juppi teha saanud, aga Kaidol sai tänaseks aeg otsa, ja ausalt, olime isegi kaugele jõudnud (Y)
Aga ega Kaido mineku peale siis tööd otsas või tehtud saanud Õnne oli terve päeva samal ajal põletanud kõike mida säilitada vaja ei olnud. Nüüd tuli meil Õnnega tegeleda selle osaga mida tundus mõistlik olevat säilitada. Kiskusime laudadelt ja prussidelt naelad välja ja panime materjali esialgu õuele kile alla, et siis homme Kajaga üritada need garaaži varjule saada.
Kui päike horisondile vajus ja ilusaid vaateid looma hakkas, lahkusime Õnnega Pukast. viisin Õnne koju ja ise liikusin ema juurde sööma, puhkama ja öömajale.
Pühapäev. Öösel keerati kella. Ärkan kaheksast ja väljas on valge. Sööme hommikust ja siis sõidan Pukka toimetama.
Plaan on täna vanaraud õuele vedada, kuuri katuselt eterniit maha võtta ja kui jõuab, alustada pliidi lammutamisega. Aga vanametalli välja vedamisega läheb koledasti aega. Kui Kaja ja Miia rongiga saabuvad, on õnneks üks kätepaar lisaks. Alustame Kajaga koos kamina vedamist kõrvalhoonest majja. Ei, ei ole kerge töö! Kamin on kole raske, ehitame puitrööpad ja üritame seda siis mööda neid lohistada. Vaevaliselt, aga õnnestub. Kui kamin juba WC ukse ees on, saabub Kaido.
Kaido pidi täna käima vaid autoistme järel, aga läks nii, et ta tuli varem ja tal oli aega, nii tegelesime ka täna prusside välja vahetamisega. Ka Cristofer oli tal kaasas ja nii oli Miial kohe ka mängukaaslane olemas (Y)
Prussidega jõudsime täna nii kaugele kui praegu jõuda sai. Ehk et nüüd on aeg põrandaid edasi lammutada. Aga et Kaido pidi lahkuma, siis paneme tal istme autosse ja ta lendab edasi.
Uurime nüüd Kajaga kuuri katust. Töö on piisavalt suur ja võtaks omajagu aega. Hindan, et nii palju aega meil tänaseks ei ole. Hakkame hoopis tööriistu kokku korjama ja kuurist välja veetud asju tagasi panema, lisaks muidugi tegeleme lõkke korraldamisega. Sellest piisab, et aeg lihtsalt lendaks Pukast lahkume nii, et päike pole veel horisondiga triiki ja jõuame linna hämaruse hakul.
Linnas tõstame asjad laiali ja keerame puhkama. Alles siis saab käidud pesus, ka lapsed saavad pestud ja tegeleme koduste toimetustega.
Stuudium on Covidi teemal punane - homsest algavad laste ja töötajate testimised. Mõte on hea, aga loogika on näru: kes ei soovi testida, võib klassis edasi olla ja teda käsitletakse kui negatiivset. No kas saab veel jaburam olla? Tavaliselt kui keegi millestki keeldub, tähendaks see pigem halba, tänasel päeval on vastupidi. Hea on siia jälle tõmmata paralleeli: kui roolijoodik ei nõustu joovet näitava testi tegemisega, käsitletakse teda kui kainet juhti
Huvitav on see, et viimastel päevadel on valutama hakanud põlved, eriti vasakpoolne. Varem pole nagu nendega selliseid probleeme olnud...